Document ID: 32008R1356

KOMISSION ASETUS (EY) N:o 1356/2008,
annettu 23 päivänä joulukuuta 2008,
Euroopan lentoturvallisuusviraston perimistä maksuista ja palkkioista annetun asetuksen (EY) N:o 593/2007 muuttamisesta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisistä siviili-ilmailua koskevista säännöistä ja Euroopan lentoturvallisuusviraston perustamisesta sekä neuvoston direktiivin 91/670/ETY, asetuksen (EY) N:o 1592/2002 ja direktiivin 2004/36/EY kumoamisesta 20 päivänä helmikuuta 2008 annetun Euroopan parlamentin ja neuvoston asetuksen (EY) N:o 216/2008 (1) ja erityisesti sen 64 artiklan 1 kohdan,
on kuullut Euroopan lentoturvallisuusviraston hallintoneuvostoa,
sekä katsoo seuraavaa:
(1)
Euroopan lentoturvallisuusviraston perimistä maksuista ja palkkioista 31 päivänä toukokuuta 2007 annetussa komission asetuksessa (EY) N:o 593/2007 (2) säädettyjen maksujen ja palkkioiden laskemista koskevia sääntöjä olisi tarkasteltava säännöllisesti uudelleen, jotta voidaan varmistaa, että hakijoilta veloitettavien maksujen ja palkkioiden määrä vastaa viraston suorittamien tehtävien vaativuustasoa ja tehtävistä aiheutuvaa todellista työmäärää. Kyseisen asetuksen tulevilla muutoksilla tarkennetaan näitä sääntöjä, myös niiden tietojen perusteella, jotka tulevat saataville Euroopan lentoturvallisuusviraston, jäljempänä, ’virasto’, sisäisesti, kun sen toiminnanohjausjärjestelmä on otettu käyttöön.
(2)
Asetuksen (EY) N:o 216/2008 12 artiklan 1 kohdassa tarkoitettujen sopimusten perusteella pitäisi voida arvioida kolmansien maiden tuotteiden hyväksymisestä aiheutuva todellinen työmäärä. Kyseisissä sopimuksissa kuvaillaan periaatteessa prosessi, jonka mukaisesti virasto validoi yhteisön kanssa asianmukaisen sopimuksen tehneen kolmannen maan antamat todistukset. Siitä aiheutuvan työmäärän ei pitäisi olla sama kuin viraston hyväksyntätoiminnan edellyttämän prosessin työmäärä.
(3)
Jotta hyväksyntätehtävistä virastolle aiheutuvat kokonaismenot ja viraston perimistä maksuista ja palkkioista muodostuvat kokonaistulot olisivat tasapainossa, maksujen ja palkkioiden laskemista koskevat säännöt on säilytettävä tehokkaina ja kaikkia hakijoita kohtaan oikeudenmukaisina. Tämän on koskettava myös jäsenvaltioiden ulkopuolella matkustamisesta aiheutuvien kustannusten laskentaa. Nykyistä laskentakaavaa olisi täsmennettävä siten, että voidaan varmistaa sen koskevan ainoastaan kyseisistä matkoista aiheutuneita välittömiä kustannuksia.
(4)
Asetuksen (EY) N:o 593/2007 soveltamisesta saatu kokemus on osoittanut, että on tarpeen selventää, milloin virasto voi veloittaa maksun, sekä vahvistaa menetelmä palautettavan määrän laskemiseksi siinä tapauksessa, että hyväksyntätehtävä keskeytetään. Vastaavia sääntöjä olisi säädettävä sellaisia tapauksia varten, joissa todistus palautetaan tai sen voimassaolo keskeytetään.
(5)
Teknisistä syistä olisi tehtävä asetuksen (EY) N:o 593/2007 liitteeseen muutoksia, joilla tehostetaan eräitä määrittelyjä ja luokitteluja.
(6)
Sen vuoksi asetusta (EY) N:o 593/2007 olisi muutettava.
(7)
Tässä asetuksessa säädetyt toimenpiteet ovat asetuksen (EY) N:o 216/2008 65 artiklalla perustetun komitean lausunnon mukaisia,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 593/2007 seuraavasti:
1)
Korvataan 6 artikla seuraavasti:
”6 artikla
Jos hyväksyntätehtävä suoritetaan kokonaan tai osittain jäsenvaltioiden alueiden ulkopuolella, jäsenvaltioiden alueiden ulkopuolella toteutuvat matkakustannukset sisällytetään hakijalta veloitettavaan maksuun seuraavan kaavan mukaisesti, sanotun kuitenkaan rajoittamatta 4 artiklan soveltamista:
d = f + v + h - e
jossa:
d
=
perittävä maksu
f
=
suoritettua tehtävää vastaava maksu liitteen mukaisesti
v
=
matkakustannukset
h
=
asiantuntijoiden kulkuvälineessä viettämä aika, josta laskutetaan II osassa ilmoitetun tuntitaksan mukaan
e
=
keskimääräiset matkakustannukset jäsenvaltioiden alueiden sisällä, mukaan luettuna jäsenvaltioiden alueiden sisällä kulkuvälineessä vietetty keskimääräinen aika, joka kerrotaan II osassa ilmoitetulla tuntitaksalla.”
2)
Muutetaan 8 artikla seuraavasti:
a)
Korvataan 2 kohta seuraavasti:
”2. Todistuksen myöntämisen, voimassa pitämisen tai muuttamisen ehtona on koko siitä perittävän maksun suorittaminen ennakolta, jolleivät virasto ja hakija ole toisin sopineet. Virasto voi veloittaa maksun yhtenä eränä hakemuksen saatuaan taikka vuosi- tai valvontajakson alkaessa. Jos maksua ei suoriteta, virasto voi kieltäytyä antamasta kyseistä todistusta tai peruuttaa sen ilmoitettuaan tästä virallisesti hakijalle.”
b)
Poistetaan 3 kohta.
c)
Korvataan 7 kohta seuraavasti:
”7. Jos virasto keskeyttää hyväksyntätehtävän siitä syystä, että hakijan varat ovat riittämättömät, hakija ei noudata hänelle kuuluvia velvollisuuksia tai hakija päättää luopua hakemuksestaan taikka lykätä hankettaan, perittävien maksujen saldo, joka määritetään tuntitaksan mukaan kuluvan 12 kuukauden jaksolta mutta joka ei ylitä sovellettavaa kiinteää maksua, erääntyy kokonaisuudessaan hetkellä, jona virasto keskeyttää työnsä, ja samoin erääntyvät kaikki mahdolliset muut kyseisenä ajankohtana perimättä olevat maksut. Tuntimäärästä laskutetaan liitteen II osassa ilmoitetun tuntitaksan mukaan. Kun virasto hakijan pyynnöstä aloittaa aiemmin keskeytetyn hyväksyntätehtävän uudelleen, tästä tehtävästä veloitetaan samalla tavoin kuin uudesta hankkeesta.”
d)
Lisätään 8 ja 9 kohta seuraavasti:
”8. Jos todistuksenhaltija palauttaa todistuksen tai virasto peruuttaa sen, perittävien maksujen saldo, joka lasketaan tuntitaksan mukaan mutta joka ei ylitä sovellettavaa kiinteää maksua, erääntyy kokonaisuudessaan hetkellä, jona todistus palautetaan tai peruutetaan, ja samoin erääntyvät kaikki mahdolliset muut kyseisenä ajankohtana perimättä olevat maksut. Tuntimäärästä laskutetaan liitteen II osassa ilmoitetun tuntitaksan mukaan.
9. Jos virasto keskeyttää todistuksen voimassaolon, perittävien maksujen saldo, joka määritetään aikasidonnaisesti, erääntyy kokonaisuudessaan hetkellä, jona virasto keskeyttää todistuksen voimassaolon, ja samoin erääntyvät kaikki mahdolliset muut kyseisenä ajankohtana perimättä olevat maksut. Jos todistus tulee myöhemmin uudelleen voimaan, voimassaolon palautuspäivästä alkaa uusi 12 kuukauden jakso.”
3)
Poistetaan 12 artiklan viides kohta.
4)
Poistetaan 14 artiklan 3 kohta.
5)
Muutetaan liite tämän asetuksen liitteen mukaisesti.
2 artikla
Tämä asetus tulee voimaan 1 päivänä tammikuuta 2009.
Sitä sovelletaan seuraavasti:
a)
Liitteessä olevan I osan taulukoissa 1-5 ilmoitettuja maksuja sovelletaan hyväksyntätehtäviä koskeviin hakemuksiin, jotka on otettu vastaan 1 päivän tammikuuta 2009 jälkeen.
b)
Liitteessä olevan I osan taulukossa 6 ilmoitettuja maksuja sovelletaan 1 päivän tammikuuta 2009 jälkeen perittäviin vuosimaksuihin.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 23 päivänä joulukuuta 2008.

Labels: 2
4
7
3
9
15